ประกาศคณะกรรมการกํากับหลักทรัพย์และตลาดหลักทรัพย์ที่ กธ/น. 36/2546เรื่อง หลักเกณฑ์ เงื่อนไข และวิธีการจัดจําหน่ายหน่วยลงทุนของกองทุนรวมวายุภักษ์ และการตั้งตัวแทนจําหน่ายหน่วยลงทุนของกองทุนรวมวายุภักษ์ โดยที่คณะรัฐมนตรีได้มีมติให้มีการจัดตั้งกองทุนรวมวายุภักษ์ เพื่อปฏิรูปแนวทางการลงทุนของกระทรวงการคลังให้มีประสิทธิภาพและสอดคล้องกับการพัฒนาเศรษฐกิจ การออม และการลงทุนของประเทศ และเพื่อเพิ่มทางเลือกของประชาชนผู้ออมเงินในภาวะที่อัตราดอกเบี้ยเงินฝากต่ํา รวมทั้งเป็นการสนับสนุนการพัฒนาตลาดทุนของประเทศ จึงต้องกําหนดหลักเกณฑ์ เงื่อนไข และวิธีการจัดจําหน่ายหน่วยลงทุนของกองทุนรวมวายุภักษ์ และการตั้งตัวแทนจําหน่ายหน่วยลงทุนของกองทุนรวมวายุภักษ์ให้สอดคล้องกับวิธีการจําหน่ายหน่วยลงทุนของกองทุนรวมวายุภักษ์ ดังนั้น คณะกรรมการ ก.ล.ต. โดยอาศัยอํานาจตามความในมาตรา 14 มาตรา 100 วรรคสอง และมาตรา 116 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 จึงออกข้อกําหนดไว้ดังต่อไปนี้ข้อ ๑ ในประกาศนี้ "กองทุนรวมวายุภักษ์" หมายความว่า กองทุนรวมที่จัดตั้งขึ้นตามมติคณะรัฐมนตรี เมื่อวันที่ 1 กรกฎาคม พ.ศ. 2546 "ผู้จัดจําหน่ายหน่วยลงทุน" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดจําหน่ายหลักทรัพย์ที่บริษัทจัดการตั้งให้เป็นผู้จัดจําหน่ายหน่วยลงทุนของกองทุนรวมวายุภักษ์ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "ตัวแทนจําหน่ายหน่วยลงทุน" หมายความว่า บุคคลที่ผู้จัดจําหน่ายหน่วยลงทุนตั้งให้เป็นตัวแทนในการจําหน่ายหน่วยลงทุนของกองทุนรวมวายุภักษ์ "ประกาศ ที่ สน. 49/2544" หมายความว่า ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 49/2544 เรื่อง การให้ความเห็นชอบผู้ทําหน้าที่ขายหรือรับซื้อคืนหน่วยลงทุนหรือเป็นตัวแทนสนับสนุน ลงวันที่ 24 ตุลาคม พ.ศ. 2544 "ประกาศ ที่ กน. 3/2544" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กน. 3/2544 เรื่อง หลักเกณฑ์ เงื่อนไข และวิธีการขายหรือรับซื้อคืนหน่วยลงทุน และการตั้งตัวแทนสนับสนุน ลงวันที่ 2 กุมภาพันธ์ พ.ศ. 2544 "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ การจัดจําหน่ายหน่วยลงทุนของกองทุนรวมวายุภักษ์ ผู้จัดจําหน่ายหน่วยลงทุนต้องดําเนินการตามที่ระบุไว้ในโครงการข้อ ๓ ผู้จัดจําหน่ายหน่วยลงทุนจะตั้งตัวแทนจําหน่ายหน่วยลงทุนได้ ต่อเมื่อเป็นการตั้งนิติบุคคลซึ่งเป็นบุคคลที่ได้รับความเห็นชอบตามประกาศ ที่ สน. 49/2544 การตั้งตัวแทนจําหน่ายหน่วยลงทุนตามวรรคหนึ่ง ต้องมีข้อสัญญาที่กําหนดห้ามมิให้ตัวแทนจําหน่ายหน่วยลงทุนตั้งตัวแทนช่วง และต้องมีข้อสัญญาที่กําหนดให้ตัวแทนจําหน่ายหน่วยลงทุนปฏิบัติตามข้อกําหนดในประกาศนี้ และผู้จัดจําหน่ายหน่วยลงทุนต้องดูแลให้ตัวแทนจําหน่ายหน่วยลงทุนปฏิบัติตามข้อสัญญาดังกล่าวด้วยข้อ ๔ ในการจัดจําหน่ายหน่วยลงทุนของกองทุนรวมวายุภักษ์ พนักงานของผู้จัดจําหน่ายหน่วยลงทุนและพนักงานของตัวแทนจําหน่ายหน่วยลงทุนจะเป็นบุคคลที่ได้รับความเห็นชอบตามประกาศ ที่ สน. 49/2544 หรือไม่ก็ได้ข้อ ๕ ในการจัดจําหน่ายหน่วยลงทุนของกองทุนรวมวายุภักษ์ นอกจากที่กําหนดไว้ในประกาศนี้ ผู้จัดจําหน่ายหน่วยลงทุน ตัวแทนจําหน่ายหน่วยลงทุน และพนักงานของบุคคลดังกล่าวต้องปฏิบัติตามประกาศ ที่ กน. 3/2544 โดยอนุโลมข้อ ๖ ให้ผู้จัดจําหน่ายหน่วยลงทุนและตัวแทนจําหน่ายหน่วยลงทุนดําเนินการดังต่อไปนี้ (1) จัดให้มีพนักงานหรือระบบสื่อสารเพื่อให้ข้อมูลแก่ผู้ลงทุนเกี่ยวกับกองทุนรวมวายุภักษ์ และความเสี่ยงของการลงทุนในกองทุนรวมวายุภักษ์ โดยต้องประชาสัมพันธ์ให้ผู้ลงทุนได้ทราบถึงวิธีการเพื่อขอรับข้อมูลดังกล่าวด้วย (2) กํากับดูแลให้พนักงานของตนที่ทําหน้าที่ขายหน่วยลงทุนของกองทุนรวมวายุภักษ์ให้ข้อมูลตาม (1) แก่ผู้ลงทุนอย่างถูกต้องตามความเป็นจริง และกํากับดูแลให้พนักงานดังกล่าวปฏิบัติให้เป็นไปตามประกาศ ที่ กน. 3/2544 ข้อ ๗ ในกรณีที่ตัวแทนจําหน่ายหน่วยลงทุนไม่ปฏิบัติตามประกาศนี้ ให้สํานักงานมีอํานาจดําเนินการดังต่อไปนี้ (1) ภาคทัณฑ์ (2) สั่งพักการปฏิบัติงานตามระยะเวลาที่กําหนด (3) เพิกถอนการเป็นบุคคลที่ได้รับความเห็นชอบ ในกรณีที่ตัวแทนจําหน่ายหน่วยลงทุนฝ่าฝืนคําสั่งของสํานักงานตาม (2) สํานักงานอาจสั่งตาม (3) ได้ข้อ ๘ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2546 เป็นต้นไปผู้มีอํานาจลงนาม - ประกาศ ณ วันที่ 3 พฤศจิกายน พ.ศ. 2546 ร้อยเอก (สุชาติ เชาว์วิศิษฐ) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์